**Liikmeõiguste teostamisest MTÜ-s Eesti Seemneliit**

* **MTÜ Eesti Seemneliit eesmärgid ja riigi liikmelisus**

MTÜ Eesti Seemneliit (edaspidi ka *liit*, reg nr 80237986) on asutatud 30.03.2006 (registreeritud 28.06.2006), liidul on 35 liiget. Regionaal- ja Põllumajandusministeerium on riigi liikmeõigusi volitanud teostama hallatava riigiasutuse Maaelu Teadmuskeskuse (edaspidi *METK*).

Liidu peamised eesmärgid on:

* seemnevaldkonna korrastamine, arendamine ja koordineerimine;
* oma liikmete majanduslike ja erialahuvide ning õiguste kaitsmine kõigis instantsides;
* Eesti seemnevaldkonna esindajate huvide esindamine rahvusvahelistes organisatsioonides;
* sordiaretuse, seemnekasvatuse ja seemnete turustamise edendamine;
* sordikaitse arendamine ja autoriõiguste kaitse tagamine sortide omanikele;
* liidu liikmete rolli suurendamine põllumajandustootmises ja seemnemajanduses.
* **Liidu tegevustest perioodil jaanuar 2024 – detsember 2024. Liikmelisuse jätkamise vajalikkus**

2024. aastal toimunud üldkoosolekul valiti liidu uueks juhatuse liikmeks ja esimeheks Marko Kass (METK).

Liidu tegevjuht on aasta jooksul osalenud aktiivselt erinevates tegevustes: Baltic Agro podcastis „Põllupäevik“ seemne temaatilisel arutelul; EPKK korraldatud seemneseminaril ettekandega „Oma tarbeks kasvatatud seeme ja ülevaade Eesti seemnesektoris“; võtnud aktiivselt osa Euroopa Seemneliidu tegevusest ja osalenud kahes komisjonis: Taimearetuse Innovatsioon (PBI) ja OTS komisjonis (FSS).

Toimunud on Põllumajandus- ja Toiduameti infopäev „Taimekasvataja tänane ja homne – kelle huve PTA esindab? Infopäeval osales liidu tegevjuht vestlusringis „Millised on võimalused ja väljakutsed, et taimekaitsevahendi turule jõudmine ei saaks komistuskiviks“.

Toimunud on erinevad arutelud vahekultuuride määruse teemadel, et tuua teemas selgust ja teadvustada rohumaade külvamise ja sordikaitse teemasid. Euroopa Liidus on õigus omatarbeks külvata söödakultuuridest kikerhernest, kollast lupiini, harilikku lutserni, põldhernest, põlduba ja suvivikki – teised kultuurid peavad olema sertifitseeritud (sh punane ristik jt).

Juunikuus leidis aset Seemneliidu ja Põllumajandus- ja Toiduameti ühisreis Leetu, kus kohtuti erinevate ametiasutustega, külastati põllupäeva ja ettevõtet Agrolitpa.

Seemneliit tegi algatuse laiendamaks Euroopa Liidu sordilehte päideroo, hariliku tatra ja väge mesikaga. Antud ettepanek ei õnnestunud, mistõttu alustati läbirääkimisi, et võimaldada madalama idanevuse korral neid liike riigisiseselt sertifitseerida.

Eesti Seemneliit töötab selle nimel, et paraneks läbinähtavus sordiandmete kohta. Sordiandmed on esmavajalikud tegemaks riiklikult olulisi plaane ja tegevuskavasid – lisaks annab tagasisidet tootjate eelistustest ja toodetud vilja kvaliteedist.

Lisaks töötati selle nimel, et parandada infovahetust ja tuua fookusesse sordilahtri tähtsus. Loodud ePRIA Põlluraamatu programmis on olemas sordilahter ja kogutakse vastavasisulist infot. Töö jätkub, et selle abil saaks võimalikult palju sisendit ja edaspidi saaks teha otsuseid, mis oleksid soodsad Eesti seemnevaldkonnale.

Tihedat koostööd tehti ülikooliga – osaleti bakalaureuse astme teadustööde kaitsmisel retsensendina ja panustati seemneteemalistesse aruteludesse. Kohtuti koostöövõimaluste otsimiseks järgmiste eraliitudega: Eesti Rohumaade Ühing, Eesti Seakasvatajate Selts, Eesti Lihaveisekasvatajate Selts, Eesti Põllumajandus-Kaubanduskoda, Eesti Taimekaitse Assotsiatsioon, MTÜ Eesti Maaelu Nõuandeteenistus.

Seemneliit teostab teenusena METK-le oma toodetud seemne (OTS) tasude kogumist (st kui tootja külvab sertifitseerimata seemet, kaasneb kaitsealuse sordi puhul tasu). Seemneliit suhtleb OTS tasude teemal aktiivselt nii põllumeestega kui riiklikul tasandil, tõstes seeläbi teadlikkust, et sort on intellektuaalne omand ja kaitsealuse sordi kasutamise eest tuleb tasuda tasu, et tagada ka edaspidi uute ja paremate sortide kättesaadavus.

Liidu liikmemaksu on METK tasunud vastavalt liidu põhikirjale 650 eurot aastas.

Regionaal- ja Põllumajandusministeerium ja METK peavad vajalikuks järjepidevalt liidu tegevuses osaleda ja eelnimetatud ühiseid eesmärke ellu viia.